**A Ford még többet invesztál a Halewood üzem átalakításába, megalapozva ezzel jövőbeli elektromos autóinak gyártását**

* A Ford eddig 150 millió angol fontot invesztált abba, hogy a Halewood üzemet átállítsa az elektromos autók (EV-k) részegységeinek gyártására, most pedig ezt a beruházást összesen 380 millió fontra növeli
* Halewood fontos szerepet játszik a Ford európai elektrifikációs terveiben, amelyek lényege, hogy 2030-ra a márka összes személyautója, 2035-re pedig az összes járműve (beleértve a haszonjárműveket is) zéró károsanyag-kibocsátású lesz
* A Halewoodban gyártott elektromos erőforrások 2026-ra az Európában értékesített Ford EV-modellek 70 százalékában működnek majd
* A beruházás révén az éves termelés 420.000 darabra nő; ezek az erőforrások kerülnek a Ford E-Transit Custom, E-Tourneo Custom, Transit Courier, Tourneo Courier és Puma modellekbe, illetve a későbbi típusokba
* Az üzem 500, az EV-részegységek összeszerelésében jártas dolgozónak biztosít munkahelyet
* A Ford új duntoni E:PRiME (Elektrifikált Hajtásláncok a Gyártástervezésben) fejlesztő központjában már jelenleg is folyik a termékek tesztje és a prototípusok készítése

**HALEWOOD, Egyesült Királyság, 2022. december 6.** – A Ford elkötelezetten törekszik arra, hogy felépítse tisztán elektromos modellkínálatát, és ennek jegyében további 125 millió angol fontot invesztált az essexi Merseyside-ban működő Halewood üzemébe (70 százalékkal növelve így a gyár kapacitását), valamint az E:PRiME termékfejlesztési központ támogatásába. Ezzel az összeggel együtt immár 380 fontra gyarapodik az a beruházás, aminek célja a Halewood üzem átállítása az EV-részegységek gyártására.

A legújabb beruházás – amely az Egyesült Királyság Exportfinanszírozási Alapján keresztül állami támogatást is élvez – nemcsak segít megőrizni a Halewood üzem 500 munkahelyét, hanem az ott dolgozók továbbképzésével fontos szerepet szán nekik a Ford EV-jövőképében.

Kieran Cahill, a Ford európai ipari tevékenységekért felelős alelnöke elmondta: “A Ford egy globális amerikai brand, amely már több mint 100 éve szerves része az európai gazdaságnak, és közel 60 esztendeje az egyik legjelentősebb munkaadó itt Halewoodban. Célunk, hogy a haszonjárművek területén kivívott elsőségünk megszilárdításával és autókínálatunk elektrifikációjával virágzó üzletet alakítsunk ki Európában. A Halewood üzem fontos szerepet játszik ebben, hiszen a kontinensen ez az első házon belüli beruházásunk az elektromos járművek részegységeinek gyártására.”

A Ford [tavaly tette közzé](https://media.ford.com/content/fordmedia/feu/gb/en/news/2021/10/18/ford-to-invest-p230-million-to-transform-halewood-operations-in-.html), hogy az üzem, amely jelenleg belsőégésű motorokhoz gyárt sebességváltókat, 2024-től a Ford elektromos autóihoz állít majd elő erőforrásokat, méghozzá évi 250.000 darabos kapacitással, amit egy 230 millió font értékű beruházás tesz lehetővé. A profilváltást a [BEIS](https://www.gov.uk/government/organisations/department-for-business-energy-and-industrial-strategy#:~:text=Department%20for%20Business%2C%20Energy%20and%20Industrial%20Strategy) Autóipari Átalakítási Alapja is támogatta, amelynek célkitűzése a brit autóipari beszállítói hálózat átállítása az elektrifikáció kiszolgálására, és versenyképességének biztosítása a globális piacon.

A duntoni termékfejlesztési központban 24 millió font költséggel kialakított E:PRiME létesítményben készülnek az elektromos meghajtó egységek prototípusai, és itt képezik tovább a halewoodi dolgozókat is ezek megmunkálására és összeszerelésére a [Fejlett Hajtómű Központ](https://www.apcuk.co.uk/funded-projects/ford-eprime/) közreműködésével. Az elektromotort és váltóművet magukban foglaló meghajtó egységek a belsőégésű motort és a sebességváltót helyettesítik majd az akkumulátorral hajtott EV-modellekben.

Tim Slatter, a Ford UK elnöke szerint: “Ez egy hatalmas lépés a Ford számára, hiszen két éven belül kilenc EV-vel akarunk jelen lenni a piacon. A brit munkaerő fontos szerepet játszik a Ford elektrifikált jövőjében, amit jól mutat, hogy Halewood lesz az új zéró emissziós hajtásláncok gyártási központja, a duntoni E:PRiME innovációi pedig tökéletessé csiszolják a gyártási folyamatokat.”

Halewoodban az eddigi tervek szerint évi 250.000 új hajtómű készül volna, ám ez a kapacitás a jövőben 420.000 darabra nő (ami önmagában is közel 70 százalékos növekedés), ez pedig azt jelenti, hogy a Ford által 2026-ra Európában értékesíteni tervezett 600.000 darab elektromos autó mintegy 70 százalékát itteni gyártású erőforrások hajtják majd. Az európai EV-forgalmazás felpörgetésével a Ford közelebb kerül ahhoz a vállalásához, hogy ugyancsak 2026-ra évente 2 millió EV-t gyárt majd a globális piacra.

Az Egyesült Királyságban előállított hajtóművek kerülnek a népszerű Ford Pumába; a [Ford Pro](file:///C%3A%5CUsers%5Corowe%5CDocuments%5COliver%20Rowe%5CHalewood%5Ccommercial%20vehicle) széles körű háttérszolgáltatásait élvező E-Transit Customba, ami a brit piac legkelendőbb járművének elektromos változata; az E-Tourneo Custom személyszállítóba; a Transit Courierba; a Tourneo Courierba; illetve a márka számos, később megjelenő elektromos hajtású modelljébe. Halewood szolgálja majd ki a Ford Otosan román és török gyárait is; nagy mértékben növelve a Ford UK éves exportját, ami jelenleg 2,1 milliárd angol fontot tesz ki.

Az elektromos erőforrás-fejlesztési projektben részt vevő szerelők és mérnökök már eddig is a duntoni E:PRiME központban dolgoztak, tesztelve az új hajtóműveket, illetve új készségeket és ismereteket honosítva meg a Halewood üzem átalakítása során.

Azzal, hogy a Ford választása Halewoodra esett, ez lett a vállalat első házon belüli beruházása a tisztán elektromos járművek részegységeinek európai gyártása terén. A Halewood üzem átállítása az elektromos részegységek termelésére szerves része a Ford azon törekvésének, hogy virágzó és nyereséges üzletet építsen Európában, amelynek központi eleme a márka járműportfóliójának elektrifikációja – vagyis annak megvalósítása, hogy 2035-re a Ford teljes személyautó- és haszonjármű-kínálata zéró károsanyag-kibocsátású legyen.

Ezzel párhuzamosan a Ford arra törekszik, hogy 2035-re elérje a teljes karbonsemlegességet létesítményeinek, logisztikájának és beszállítóinak európai működésében. A Halewood üzem új hajtáslánc-gyártásában is az a cél, hogy a termelés 2024-ben történő megkezdésekor a teljes folyamat karbonsemleges legyen. Az itt felhasznált villamos energia és a gáz már jelenleg is megújuló forrásokból származik, és a napelemek telepítésével az üzem akár 1782 MWh energiát termelhet majd. Halewoodban emellett más projektek is hozzájárulnak a Ford karbonsemlegességi célkitűzéseihez; jó példa erre, hogy a nehéz rakományok mozgatására használt dízelmozdonyokat villanymozdonyok váltják fel, az alkalmazottak elektromos járművei számára pedig saját töltőpontokat építenek ki az üzem területén.

# # #

***A Ford Motor Company***

*A Ford Motor Company (NYSE: F) globális vállalat, amelynek központja a Michigan állambeli Dearborn. A vállalat elkötelezetten dolgozik egy jobb világ megteremtésén, ahol minden ember szabadon mozoghat, és megvalósíthatja álmait. A vállalat Ford+ terve a növekedés és az értékteremtés érdekében hatásosan ötvözi a Ford már meglévő erősségeit, új képességeit és az ügyfelekkel fenntartott állandó kapcsolatot, hogy még teljesebb élményeket nyújthasson vásárlóinak, elmélyítve márkahűségüket. A Ford innovatív és vonzó Ford pickupokat, városi terepjárókat (SUV), haszonjárműveket és személyautókat, illetve Lincoln márkájú luxusautókat fejleszt és gyárt, valamint hálózatba kapcsolt szolgáltatásokat biztosít. Mindemellett a Ford megalapozza piacvezető pozícióját a mobilitási megoldások, köztük az önvezető technológiák terén, és a Ford Motor Credit Company révén pénzügyi szolgáltatásokat is nyújt. A Ford mintegy 176.000 embert foglalkoztat világszerte. Amennyiben több információra van szüksége a Fordról, termékeiről vagy a Ford Credit vállalatról, kérjük, keresse fel a* [*www.corporate.ford.com*](http://www.corporate.ford.com) *vagy a* [*www.ford.hu*](http://www.ford.hu) *honlapot.*

*A saját tulajdonú vállalatokban mintegy 35.000 alkalmazottat, az összevont, illetve nem összevont közös vállalkozásokkal együtt pedig mintegy 54.000 embert foglalkoztató* ***Ford Európa*** *felel a Ford márkához tartozó autók gyártásáért, értékesítéséért és karbantartásáért Európa 50 piacán. A Ford Motor Credit Company mellett a Ford Európa üzleti tevékenysége magában foglalja a Ford Ügyfélszolgálat és 14 gyártóüzem (nyolc saját tulajdonú vagy összevont közös vállalat és hat nem összevont közös vállalkozás) működtetését. Az első Ford autókat 1903-ban szállították Európába – ugyanabban az évben, amikor a Ford Motor Companyt alapították. Az európai gyártás 1911-ben indult meg.*

|  |  |  |
| --- | --- | --- |
| **Sajtókapcsolat:** | Györke Orsolya |   |
|  | **Ford Közép- és Kelet-****Európai Értékesítő Kft.**2000 Szentendre Galamb J. 3. |  |
|  | Tel: +36 26 802802 |  |